**Vera Menchik** (tsjekkisk Věra Menčíková; russisk: Ве́ра Фра́нцевна Ме́нчик, *Vera Frantsevna Menčik*; født 16. februar 1906 i Moskva, død 27. juni 1944 i London) var en tsjekkisk-britisk kvinnelig sjakkspiller, kjent som den første kvinnelige verdensmester i sjakk. Hun deltok også i sjakkturneringer med noen av verdens beste mannlige sjakkmestere og slo mange av de, blant annet den fremtidige verdensmesteren Max Euwe. Vera Menchik ble drept sammen med familien da huset deres ble truffet av et tysk V1 styrt missil.

Liv og virke
------------

### Bakgrunn

Hennes far, František Menčík, ble født i byen Bystra nad Jizerou i Bøhmen, mens moren, Olga Illingworth (1885-1944), var engelsk. Faren var bestyrer av flere store eiendommer eid av russisk adel og hennes mor var guvernante for eiernes barn.

### Sjakk

Vera Menchik ble født i Moskva i 1906. Hennes søster Olga Menchik ble født i 1907. Da hun var 9 år gammel fikk hun et sjakkspill av faren og han lærte henne å spille. I en alder av 15 deltok hun i en sjakkturnering på skolen og hun kom på andreplass.

Etter den russiske revolusjonen tapte faren en mølle han eide og etterhvert også det store huset familien bodde i. Ekteskapet gikk i oppløsning og faren returnerte til Bøhmen. I august 1921 reiste Olga og hennes døtre til Hastings i England for å bo med Olgas mor.

Siden Vera bare snakket russisk var hun avventende til å gå til den lokale sjakk-klubben, men den 18. mars 1923 ble hun med i Hastings Chess Club og begynte å ta timer med John Drewitt. Hun ble etterhvert elev av sjakkmesteren Géza Maróczy. I løpet av 1923 spilte hun en rekke kamper.

I desember 1923 spilte hun første gang i Hastings Congress og oppnådde uavgjort mot Edith Price, regjerende britisk kvinnelig mester.

I Hastings Christmas Chess Congress 1924/1925 spilte hun igjen i gruppe A, første klasse og avsluttet med en andreplass med fem poeng ut av syv mulige. Hun møtte igjen Price i den siste runden for vinnere og spilte igjen uavgjort mot henne.

I 1925 spilte hun to kamper mot Edith Price, vant begge og ble ansett som Storbritannias sterkeste kvinnelige sjakkspiller. Siden hun ikke var britisk kunne hun imidlertid ikke delta i det nasjonale mesterskapet.

I januar 1926 vant hun det første Girls' Open Championship i Imperial Club i London med hennes søster Olga på tredjeplass. I 1927 tok hun igjen tittelen og Olga kom på andreplass. Året etter var hun for gammel til å delta og hennes søster Olga kom igjen på andreplass.

#### Women's World Championships

Vera Menchik vant det første Women's World Championship i 1927 forsvarte suksessfullt tittelen seks ganger i samtlige påfølgende mesterskap i hennes levetid. Hun tapte kun ett parti, mens hun vant 78 og spilte uavgjort i fire partier.

* 1927, hun representerte Russland i det første WWCh i London og vant førsteplass med (+10 −0 =1).
* 1930, hun representerte Tsjekkoslovakia i det andre WWCh i Hamburg og vant førsteplass med (+6 −1 =1).
* 1931, hun representerte Tsjekkoslovakia i det tredje WWCh i Praha og vant førsteplass med (+8 −0 =0).
* 1933, hun representerte Tsjekkoslovakia i det fjerde WWCh i Folkestone og vant førsteplass med (+14 −0 =0).
* 1935, hun representerte Tsjekkoslovakia i det femte WWCh i Warszawa og vant førsteplass med (+9 −0 =0).
* 1937, hun representerte Tsjekkoslovakia i det sjette WWCh i Stockholm og vant førsteplass med (+14 −0 =0).
* 1939, hun representerte England i det syvende WWCh i Buenos Aires og vant førsteplass med (+17 −0 =2).

Hun vant to kamper mot Sonja Graf for Women’s World Champion tittelen; (+3 −1 =0) i Rotterdam 1934, og (+9 −2 =5) i Semmering 1937. Sonja Graf var den nest sterkeste kvinnelige spilleren i verden på den tiden og ble trent av den kjente sjakkspilleren Siegbert Tarrasch, men ved å se på kampene vises det av nivået var helt forskjellig. Vera Menchik var i en annen klasse enn andre kvinnelige spillere på hennes tid.

Vurderingen av Menchik i samtiden ble støttet av verdensmesteren i sjakk, Aleksandr Alekhin, som etter en av hennes seire mot Sonja Graf i 1939 skrev at «det er totalt urettferdig å overtale en spiller på et anerkjent høyt nivå som frøken Menchik å forsvare sin tittel år etter år i turneringer med svært underlegne spillere».

#### Plassering i internasjonale turneringer

Fra 1929 deltok hun i en rekke av Hastings Congress turneringen. Under er en liste over hennes resultater i Hastings:

* Hastings 1929, niendeplass av ti spillere, (+2 =3 -4)
* Hastings 1931, delt femte-åttendeplass av ti spillere, (+3 =2 -4)
* Hastings 1932, delt sjette-åttendeplass av ti spillere, (+2 =3 -4)
* Hastings 1933, åttendeplass av ti spillere, (+2 =1 -6)
* Hastings 1934, åttendeplass av ti spillere, (+1 =4 -4)
* Hastings 1936, delt niende-tiendeplass av ti spillere, (+0 =5 -4)

Den største og sterkeste turneringen Menchik spilte i var i Moskva i 1935, hvor verdensmesterne Botvinnik, Capablanca og Lasker deltok såvel som en rekke elitespillere og fremtidige stormestre som Flohr, Ragozin, Spielmann, Levenfish, Lilenthal, etc. Menchiks plassering var en tyvendeplass blant tyve deltakere, (+0 =3 -16).

Andre større internasjonale turneringer inkluderer Karlsbad i 1929 hvor hun ble sist, nummer 22 av 22 spillere, med (+2 =2 -17), og Łódź i 1938, hvor hun ble nummer femten av seksten spillere, med (+1 =5 -9).

Vera Menchiks beste resultat i en internasjonal turnering var i Ramsgate i 1929. Turneringen ble spilt med Scheveningen systemet, med 7 spillere fra ett team mot 7 fra et annet. Menchik avsluttet med sifrene (+3 =4 -0). I 1934 kom hun på tredjeplass med ni spillere i Maribor, bak Lajos Steiner og Vasja Pirc, men foran Rudolph Spielmann og Milan Vidmar, med (+3 =4 -1). I 1942 vant hun en kamp mot Jacques Mieses med (+4 =5 -1). Det bør imidlertid nevnes at Mieses var 77 år og ikke lenger en aktiv turneringsspiller.

#### «Vera Menchik-klubben»

Da Vera Menchik kom til Karlsbad i 1929 ble hun forsøkt latterliggjort av den østerrikske sjakkmesteren Albert Becker som foreslo at de spillerne Menchik vant over skulle bli medlem av «Vera Menchik-klubben». I den samme turneringen ble Becker selv klubbens første medlem. I tillegg til Becker vokste «Vera Menchik-klubben» til å inkludere Conel Hugh O'Donel Alexander, Abraham Baratz, Eero Böök, Edgard Colle, Max Euwe, Harry Golombek, Mir Sultan Khan, Frederic Lazard, Jacques Mieses, Stuart Milner-Barry, Karel Opočenský, Brian Reilly, Samuel Reshevsky, Friedrich Sämisch, Lajos Steiner, George Alan Thomas, William Winter og Frederick Yates.

### Ekteskap, krig og død

I 1937, 31 år gammel, giftet Vera Menchik seg med Rufus Henry Streatfeild Stevenson (1878–1943). Han var 28 år eldre, redaktør i *British Chess Magazine*, medlem av the West London Chess Club, og senere æressekretær i the British Chess Federation.

I 1944, mens Storbritannia var på vei mot sitt sjette år i andre verdenskrig, var 38 år gamle Vera blitt enke og bodde sammen med sin mor og søster i Clapham i det sørlige London. Huset ble truffet av et tysk V1 missil og de tre kvinnene ble drept.

I kvinnenes sjakkolympiade er trofeet for vinnerlaget kjent som the Vera Menchik Cup.

Referanser
----------

1. ↑   Encyclopædia Britannica Online, oppført som Vera Francevna Menchik-Stevenson, Encyclopædia Britannica Online-ID biography/Vera-Francevna-Menchik-Stevenson, besøkt 9. oktober 2017[Hentet fra Wikidata]
2. ↑   Tsjekkias nasjonale autoritetsdatabase, NKC-identifikator jk01081218, besøkt 23. november 2019[Hentet fra Wikidata]
3. ↑   Autorités BnF, BNF-ID 17153037d[Hentet fra Wikidata]
4. 1 2 3 4   Oxford Dictionary of National Biography, Oxford Biography Index Number 51515[Hentet fra Wikidata]

Eksterne lenker
---------------

* (en) Vera Menchik – chessgames.com Rediger på Wikidata

* (en) Vera Menchik – 365Chess.com Rediger på Wikidata
* Om Vera Menchik (engelsk)

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Nationalencyklopedin **·** VIAF **·** LCCN **·** ISNI **·** BNF **·** BNF (data) **·** NKC
 |

| * v
* d
* r
Verdensmesterskapet i sjakk for kvinner |
| --- |
| Turnering / matchformat | 
* 1927
* 1930
* 1931
* 1933
* 1934
* 1935
* 1937 I
* 1937 II
* 1939 (Menchik)
* 1949–50 (Rudenko)
* 1953 (Bykova)
* 1956 (Rubtsova)
* 1958
* 1959 (Bykova)
* 1962
* 1965
* 1969
* 1972
* 1975 (Gaprindashvili)
* 1978
* 1981
* 1984
* 1986
* 1988 (Tsjiburdanidse)
* 1991
* 1993 (Xie Jun)
* 1996 (Su. Polgar)
* 1999 (Xie Jun)

 |
| Utslagsformat | 
* 2000 (Xie Jun)
* 2001 (Zhu Chen)
* 2004 (Stefanova)
* 2006 (Xu Yuhua)
* 2008 (Kostenjuk)
* 2010 (Hou Yifan)

 |
| Match / utslagsformat | 
* 2011 (Hou Yifan)
* 2012 (Ushenina)
* 2013 (Hou Yifan)
* 2015 (Muzychuk)
* 2016 (Hou Yifan)
* 2017 (Tan Zhongyi)
* Mai 2018
* Nov 2018 (Ju Wenjun)

 |
| Matchformat | 
* 2020 (Ju Wenjun)
* *2022*

 |